Zazakipediya:Hewadayena Cenazan

Wexto kı ma miyan dı jew yan zi zu mırena, eger sınasnayey cı nezdidı rê veri veyndanê inan u ê yenê. Eger camêrdo Mılla, eger cıniya, cıniyêda zanayê yena meyıtê cı pak şüwena. Tabi veri qandê şıtenı awı yena germ kerdenı u bı a awa meyıt weş u pak bı sabuna yeno şıtenı. Meyıt şıt tepey a ey kenê kefeni miyan u anê nanê seraci ser u gênê benê Cami. (Eger Müsılman bo) Cami dı Mılla yan zi müezin sela waneno. Şêlıgo kı wazeno nımazê cenazi bıkero, bı wendenda selaya yeno Cami. Meyıti nanê si yan zi cayo berzo kı qandê nımazdê cenaze vırazıyayo ê texti ser. Mılla verni dı cemeat zi peyni dı rêz beno u dest bı nımazdê cenazi kenê. Nımaz kerd tepey a meyıti gênê benê tırbı ser. Wexto kı şêlıg ey keno tırbı miyan u herı erzeno ser, Mılla zi sero dıhay keno. Kerd tırbı tepey a herkes heqê xo cı rê keno helal u cı ra helaley wazeno. Kerd tırbı miyan u nımıt tepey a, cemeat tırbı sera kewno duri. Mılla telqinê teslim kerdenı waneno u ey teslimê melaykan, teslimê a dıni keno. (Tabi mılla hım wexto kı nımazê cı keno u hım zi wexto kı telqini dano pa dıhay zi keno). Kerd tırbı u serê cı gırot tepey a şêlıgo kı ameyo tırbı ser beno vılla u şıno keyandê xo. Tabi wahêrê kesdê merdi u sınasnayey cı yenê ezada xo dı roşenê. Dost, enbaz, enbıryan u sınasnayey kesdê merdi u ê keydê cı qefle bı qefle yenê ezada ê kesdê merdi. O kı merdo u şiyo heqeyda xo ser, eger merdımê do sınasnaye, namdar, pak, bêzerar u ardım kerdox u kışta şari ra biro heskerdenı, eza ey bı heftana, bı mengana ramena. Cayê dı kesê cı yo sınasnaye nêmaneno yeno ezada cı dı roşeno, fatihayê qandê rıhdê cı waneno u qahweyêdê cı şımeno. Heqê xo cı rê kenê helal u serweşeya merdımandê cı u cı rê sebrê dayenı wazenê u werzênê şınê.


Hewt rojê ê kesdê merdi bi temam tepey a, helawa cı ya hewt rojan vırazêna, dost, enbıryan, sınasnaye, qeç u quli ra bena vılla. O kı merdo, eger merdımê do dewlemend bo wahêrê cı xeyr u xeyratê cı kenê vılla u pizey neçaran kenê mırd u serê inan kenê newe u çınayo newe danê pıra.

Çewres rojê kesdê merdi bi pırr tepey a, helawa cı ya çewres rojan yena vıraştenı u vılla kerdenı. Tabi hım hewt rojeyda merdenda cı u hım zi çewres rojeyda merdenda cı, qandê rıhdê cı mewludi zi yenê wendenı. Ê kı hal u wextê cı weş bo, hergı serı xeyr u xeyratê cı kenê u qandê coy qürbani cıkenê. Werd vırazenê u pizanê neçaran kenê mırd u dıhayanê inan gênê.

O kes o kı merdo, eger verê merdenda xo wasiyetê kerdo u çiyê merdım u sınasnayandê xo ra waştı bo, a waştena cı u o wasiyetê cı yeno ca ardenı. Ê kı şenê, hal u wextê cı weşo, heme rojandê xeyr kerdenı u roşanan dı qandê ê merdedê xo xeyr u xeyrat kenê. herkes gorey tunıkda xo ê kesdê xo yê merdi rê mesref keno u xeyrê cı dano. O kı qürban cıkeno u goştê cı feqiran ra keno vılla, o kı mewlud dano wendenı, o kı çına herineno u dano qeçandê neçar u sêküran ra, o kı ray u pırdi vırazeno, o kı ini awı şımıtenı aşaneno u vırazeno, o kı jewbi xeyr u xeyrati u herwına keno.

 Çıme 
 Koyo Berz

Kategoriye:Edet u tore
Kategoriye:Edet u toreyê Sêwrege
Kategoriye:Roşani